Pta-sokkerwedstryd eindig dodelikArgieffoto Minstens twee mense is dood en talle beseer nadat twee groepe Sondag gewelddadig geraak het by ŉ sokkerwedstryd in die ooste van Pretoria. Kapt. Colette Weilbach, polisiewoordvoerder, het aan Maroela Media gesê die voorval het omstreeks 15:30 in die informele nedersetting Plastic View langs Moreletapark plaasgevind. “ŉ Groep Basotho-inwoners is deur ŉ groep Zimbabwiërs aangeval terwyl daar ŉ sokkerwedstryd aan die gang was. Die Basotho-inwoners het teruggeveg en die aanvallers uit die nedersetting verdryf,” het Weilbach gesê. Polisiebeamptes van die Tshwane- sentrale streek asook openbareorde-polisie is na die toneel ontbied. “Sover vasgestel kan word, is daar minstens nege mense wat tydens die gewelddadige kragmeting beseer is. ŉ Man, in sy 20’s, is in die hospitaal dood en een persoon se liggaam is later die aand in die nedersetting gevind.” Chris Botha, woordvoerder van Netcare 911, het gesê die Basotho-inwoners is vir steek- en erge snywonde behandel. Botha het gesê van die inwoners was met stokke en pangas gewapen en het die nooddienste verdere toegang tot die nedersetting geweier. Weilbach het gesê die situasie was teen die aand in bedwang. Die polisie is op die toneel om die situasie te monitor en die omliggende woonbuurte is veilig. “Gemeenskapsleiers van albei nasionaliteite is in gesprek met mekaar.” Die Garsfontein-polisie ondersoek sake van moord en openbare geweld. Niemand is nog in verband met die voorval in hegtenis geneem nie.